“Hierdie is die soort boek wat ek wens ek as jong gelowige gelees het. Dit sou my jare van verwarring en ’n gehardloop in die verkeerde rigting gespaar het. Ek weet my vrae en wroeginge destyds was mýne, en nie ander s’n nie. Maar pastorale ervaring het my tog geleer dat my wedervaringe nie so uniek was nie. “As ek maar net die boek 30 jaar gelede kon gehad het … !”
Wanneer God Sy wette op jou hart skryf, plant Hy daarmee saam die verlange om Sy wil te doen. Tog hoor ons dikwels dat gelowiges sukkel om God se wil vir hulle lewe te onderskei.
Hierdie boek gee ’n aantal basiese vertrekpunte en praktiese riglyne in ’n poging om gelowiges deur die doolhof hedendaagse leringe, resepte en bygelowe oor hierdie saak te begelei. Met Nico se praktiese aanslag wys hy lesers hoe om God te dien.